b'\n_START_ARTICLE_\nSergei Brin\n_START_SECTION_\nNuoruus\n_START_PARAGRAPH_\nSergei Brin syntyi perheeseen, jonka molemmat vanhemmat olivat juutalaisia Moskovan valtionyliopiston kasvatteja. Perheell\xc3\xa4 oli Moskovan keskustassa kolmen huoneen asunto, jossa asui my\xc3\xb6s Sergein iso\xc3\xa4iti. Vuonna 1977 Brinin is\xc3\xa4 p\xc3\xa4\xc3\xa4tti Varsovassa j\xc3\xa4rjestetyn matematiikkakonferenssin aikana muuttaa pois Neuvostoliitosta. Perheen \xc3\xa4iti ei ollut halukas muuttamaan. Viisumianomus j\xc3\xa4tettiin syyskuussa 1978. Toukokuussa 1979 Sergei ja h\xc3\xa4nen vanhempansa muuttivat Neuvostoliitosta Yhdysvaltoihin. Is\xc3\xa4 Mihael Brin ty\xc3\xb6skentelee nykyisin matematiikan professorina Marylandin yliopistossa ja \xc3\xa4iti on tutkijana NASAn Goddard Space Flight Centeriss\xc3\xa4. _NEWLINE_Sergei Brin k\xc3\xa4vi Montessori-koulua Marylandiss\xc3\xa4, mutta t\xc3\xa4m\xc3\xa4n lis\xc3\xa4ksi h\xc3\xa4nen is\xc3\xa4ns\xc3\xa4 opetti h\xc3\xa4nt\xc3\xa4 kotona sek\xc3\xa4 matematiikassa ett\xc3\xa4 ven\xc3\xa4j\xc3\xa4n kieless\xc3\xa4. 17-vuotiaana Sergei vieraili kahden viikon ajan Neuvostoliitossa koululaisvaihtoryhm\xc3\xa4ss\xc3\xa4, jota johti h\xc3\xa4nen is\xc3\xa4ns\xc3\xa4. H\xc3\xa4n valmistui ylioppilaaksi Eleanor Rooseveltin nime\xc3\xa4 kantavasta lukiosta vuonna 1990. Sergei Brin suoritti toukokuussa 1993 kandidaatin tutkinnon Marylandin yliopistosta matematiikassa, joka oli ollut h\xc3\xa4nen isois\xc3\xa4ns\xc3\xa4kin ammatti. Brinin p\xc3\xa4\xc3\xa4aineena oli tietokonetiede. H\xc3\xa4n siirtyi Stanfordin yliopistoon tohtoritutkinnon opintoja ja tutkimusta varten Kansallisen tiedes\xc3\xa4\xc3\xa4ti\xc3\xb6n stipendill\xc3\xa4. Siell\xc3\xa4 Brin yst\xc3\xa4vystyi Larry Pagen kanssa. He kokeilivat Brinin ideaa \xe2\x80\x9ddata miningista\xe2\x80\x9d halvoilla mikrotietokoneilla ja t\xc3\xa4m\xc3\xa4n pohjalta he kehittiv\xc3\xa4t Netscapea ja muita vastaavia tehokkaamman hakukoneen. Ohjelma levisi Stanfordin kampukselle._NEWLINE_Vuonna 1993 Brin oli kes\xc3\xa4ty\xc3\xb6ntekij\xc3\xa4n\xc3\xa4 Wolfram Research -yrityksess\xc3\xa4, joka oli kehitt\xc3\xa4nyt Mathematica-ohjelmiston. Miehet keskeyttiv\xc3\xa4t jatko-opintonsa ja vuokrasivat autotallin kokeilulaboratorioksi.'